താഴത്തങ്ങാടി ബസ്സപകടം

കോട്ടയം ജില്ലയിലെ താഴത്തങ്ങാടിയിലെ അറുപുഴ ഭാഗത്ത് 2010 മാർച്ച് 23-ന്‌ ഉച്ചക്ക് 2.30‌ഓടെ ചേർത്തലയിൽ നിന്നും കോട്ടയത്തേക്ക് പോകുകയായിരുന്ന സ്വകാര്യബസ്സ് മീനച്ചിലാറിലേക്ക് മറിഞ്ഞു. പി.ടി.എസ്. എന്ന സ്വകാര്യബസ്സാണ് അപകടത്തിൽ പെട്ടത്. ഉച്ചക്ക് 1.15 ന് ചേർത്തല സ്വകാര്യബസ്സ്റ്റാൻഡിൽ നിന്നും പുറപ്പെട്ട ബസ് കുമരകം- കോട്ടയം റോഡിൽ ആറുപുഴ കവലക്ക് സമീപം വെച്ച് കാറിനു സൈഡ് കൊടുക്കുമ്പോൾ നിയന്ത്രണം വിട്ട്  വൈദ്യുതി പോസ്റ്റിൽ ഇടിച്ച ശേഷം മീനച്ചിലാറ്റിലേക്ക് മറിയുകയായിരുന്നു.  11 കെ വി വൈദ്യുതി ലൈൻ ബസിനൊപ്പം പുഴയിലേക്ക് പൊട്ടി വീണ് പുഴയിൽ വൈദ്യുതി പ്രവഹിച്ചതിനാൽ ശബ്‌ദം കേട്ട് ഓടികൂടിയ നാട്ടുകാർക്ക് പുഴയിൽ ഇറങ്ങാൻ സാധിച്ചില്ല . പുഴയിൽ വീണ ബസിൽ നിന്നും ഉയർന്നു വന്ന യാത്രക്കാർ പലരും ഷോക്കറ്റ് വീണ്ടും മുങ്ങി താണു.  അപകടത്തിൽ  11 പേർ മരിക്കുകയും നിരവധി പേർക്ക് പരിക്കേൽക്കുകയും ചെയ്തു. മരിച്ചവരിൽ രണ്ട് സ്ത്രീകളും രണ്ട് കുട്ടികളും ഉൾപ്പെടുന്നു. ബസ്സിൽ 40 ഓളം യാത്രക്കാർ ഉണ്ടായിരുന്നു.
അപകട കാരണം
കാറിന് സൈഡ് കൊടുക്കവെ, സ്റ്റിയറിങ് ബാലൻസ് നഷ്ടപ്പെട്ട് വൈദ്യുതി പോസ്റ്റിലിടിച്ചാണ് വാഹനം പുഴയിലേക്ക് മറിഞ്ഞതെന്ന് ഡ്രൈവർ അറിയിച്ചു.
നഷ്ടപരിഹാരം
അപകടത്തിൽ മരിച്ചവരുടെ കുടുംബങ്ങൾക്ക് 3 ലക്ഷം രൂപ വീതം നഷ്ടപരിഹാരം നൽകുമെന്ന് കേരള സർക്കാർ അറിയിച്ചു. രക്ഷാപ്രവർത്തനത്തിനിടയിൽ മരിച്ചു വീണ സതീശന്റെ കുടുംബത്തിനു 5 ലക്ഷം രൂപയും നഷ്ടപരിഹാരം നൽകും.രക്ഷാപ്രവർത്തനത്തിനിടെ പരിക്കേറ്റ കബീറിനും, സൂര്യക്കും ഒരു ലക്ഷം രൂപ ധനസഹായം നൽകുമെന്ന് 2010 മാർച്ച് 24-ന്‌ ചേർന്ന മന്ത്രിസഭായോഗം തീരുമാനിച്ചു.
അവലംബം

Category:കേരളത്തിൽ നടന്ന ദുരന്തസംഭവങ്ങൾ